“Ia ni’u sa raica na dra, ka’u na qai lako siviti kemudou.” – Lako Yani 12:13
E na noda sa vakabulai vei Karisito, e okati talega kina na noda sa ubi e na veitaqomaki ni Nona dra talei. E na noda masu me da taqomaki e na sala oqo, eda vakadeitaka tiko ni da sa vakabauta ni a sa solia vei keda kei ira na noda vuvale, na iubi ni veitaqomaki e na vuku ni iMadrali ni Veivinakati. O ira na agilosi, era sa tekivu sara me ra ubia na noda bula ka taqomaki keda. E na vuku ni dra ni veiyalayalati, e sa noda kina na bai ni veitaqomaki oqo, ka’u na vakatoka me “bai ni dra” (Bloodline).
NA BAI NI DRA E VAKATAKILA NA VUVALE NI KALOU
Me da tekivu e na noda dikeva na itovo se ivakamacala ni bai ni dra. Matai, na bai oqo e veivakaduiduitaki. E na kena vakasama vakayalo, na dra i Jisu e vakaduiduitaki keda na tamata vakabauta, mai vei ira era tawase tani mai vua na Kalou. E na Nona raica na Tamada vakalomalagi ni sa boroi tu na dra i Jisu e lomada, o ya sa ivakatakilakila vei lomalagi taucoko, ni da sa Nona. Na dra duadua ga i Jisu, e na vakabula na tamata vakabauta mai na tawase tani mai vua na Kalou.
Vakavo ga kevaka ko sa viribaiti e na bai ni dra, e sa sega na nomu inuinui ni vakabulai. Ia, kevaka sa tiko na nomu vakabauta e na dra ni veivinakati i Jisu, ko sa na taqomaki e na dra.
NA BAI NI DRA E WASEI KEDA TANI
Na kauveilatai e taukena na kaukauwa levu me vauca na tamata vua na Kalou, kei ira na vo ni tamata vakabauta, ia e rawa talega me vakavuna na tawase levu e na veimaliwai ni tamata. Na veitokani ka nodra na sa vakabulai, kei Koya e Veivakabulai, e sa kaukauwa ka cecere cake mai na veitokani vakatamata, ka wili kina na noda veiwekani vakadra. Ni dua e sa tamata vakabauta, ka dua tale e sega ni tamata vakabauta, na nodrau tawase vakayalo e sa vakaitamera dina. E na so na gauna, na tawase oqo e rawa me vakavuna na veisaqa, ka wili kina na veisaqa e na loma ni dua na vuvale. Me vaka e kaya ko Jisu,
Dou kakua ni vakasama ni’u sa lako mai me’u kauta mai ki vuravura na veivinakati: au sa sega ni lako mai me’u kauta mai na veivinakati, ai seleiwau ga. Ni ka’u sa lako mai me tawasei rau na veitamani-tagane, kei na veitinani-yalewa, kei na veivugoni-yalewa talega. Ia e na nona meca na tamata ko ira na nona lewe-ni-vale. O koya sa loloma vakalevu vei tamana se tinana ka vakalailai vei au, sa sega ni yaga vei au: ia ko koya sa loloma vakalevu vua na luvena-tagane se na luvena-yalewa, ka vakalailai vei au,, sa sega ni yaga vei au. (Maciu 10:34-37)
E a kaya talega ko Jisu e na vuku ni siga o ya, me baleta na tamata – na tagane, na yalewa kei na gone yadua ka sucu mai ki vuravura – ni ra na sotava na tawase ka vu mai na dra i Jisu Karisito.
Ia e na siga e na lako mai kina na Luve ni tamata e na nona iukuuku kei ira vata kaya na agilosi yalosavasava kecega, e na qai tiko e na nona itikotiko vakaturaga sa vakaiukuuku: e na qai soqoni vata e matana na lewe ni veivanua kecega: e na qai tawasei ira rua ko koya, me vaka na ivakatawa ni sipi sa tawasei ira na sipi mai vei ira na me. (Maciu 25:31-32)
Na bai ni dra, e na vu ni veitawasei e na siga o ya!
E dua na ivakaraitaki ni veitawasei oqo e rawa ni laurai e na kedra italanoa na Isireli mai Ijipita, o koya eda a tekivu raica e na dua na iwase eda sa sivia. E vakaciwa na nona kauta ko Mosese vei Fero na ivakaro ni Kalou, me sereki ira na Isireli me ra lako yani ki na lekutu, me ra la’ki sokalou kina. Ia, e veigauna kecega, e a vakabesebese ko Fero, ka veigauna yadua oqori, e a talai kina ki Ijipita na veileqa duidui. E na imatai ni tolu na leqa oqori, era a sotava vakatautauvata na kai Ijipita kei na kai Isireli, na raravisa ni leqa duidui o ya. Ia, ni sa vakarau tau na lewa ni ka va ni leqa, e a qai vakaroti Mosese na Kalou me kaya vei Fero,
Ia e na siga ko ya ka’u na wasea na vanua ko Koseni, era tiko kina na noqu tamata, me kakua ni tiko kina na yavusa lago; mo kila kina ni sai au ko Jiova e vuravura; ia ka’u na vakatakilakilataki ira na noqu tamata kei na nomu tamata. (Lako Yani 8:22-23)
NA BAI NI DRA E VEITAQOMAKI
Na bai ni dra e ivakatakilkila talega ni veitaqomaki. Na dra talei i Jisu e sa tiko tawamudu e Mata ni Kalou, ka da sa taqomaki tu kevaka eda sa tiko ga e rukuna. Na ikatini ka iotioti ni leqa me talai ki Ijipita, o ya na mate ni ulumatua e na veivuvale kece. Na vakadomobula ni bogi ni siga o ya e sa na bau veivakadasilataki dina. Oqo na ivakamacala ni Vola Tabu me baleta na siga o ya:
A sa yaco e na lomaloma ni bogi, sa qai yaviti ira kecega na ulumatua e na vanua ko Ijipita ko Jiova, na ulumatua i Fero, ko koya sa tiko e na nona itikotiko vakaturaga, kei na nona ulumatua talega na bobula sa tiko e na vale butobuto; kei na ulumatua kecega ni manumanu e yavai va. A sa duri cake ko Fero e na bogi, kei ira kecega era qaravi koya, kei ira kecega na kai Ijipita; ka sa qai dua na tagi levu mai Ijipita; ni sa sega e dua na vale sa sega ni mate kina e dua. (Lako Yani 12:29-30)
Ia, era a taqomaki mai na leqa oqo na vuvale kece ni Isireli. Na Kalou, o Koya sa sinai sara e na yalololoma, e a vakarautaka e dua na sala me sabai ira kina na Nona tamata mai na leqa vakarerevaki oqo; o ya e na kena vakadavei na dra e na nodra rogoca na Isireli na ivakaro ni Kalou e na imatai ni Lako Sivia. E kainaki “me vaka sa vakarota vei Mosese kei Eroni na Kalou, era sa kitaka vakakina” (Lako Yani 12:28). Na tikina oqo e baleta tiko na ivakaro me vakamatei na lami ni Lako Sivia, me laukana na kakana ni Lako Sivia, ka vakabibi duadua, me boroi na dra ni lami e dela ni katuba kei na yasa ruarua ni isogo.
E a kaya vei ira na Isireli na Kalou, ni na lako takosovi Ijipita na agilosi ni mate,
Ia na dra e na kemudou ivakatakilakila e na veivale dou sa tiko kina: ia ni’u sa raica na dra, ka’u na qai lako siviti kemudou, e na sega ga ni yacovi kemudou e dua na ka mo dou rusa kina, ni’u sa yavita na vanua ko Ijipita. (Lako Yani 12:13)
Na dra e na wasei ira tani mai vei ira na kai Ijipita talaidredre e mata ni Kalou.
Oqo na ibalebale matata vei ira na Isireli: “Kua ni lako takosova na bai ni dra, de ni na sega ni taqomaki.” E vaka tale beka ga kina na ivakaro ni Kalou vei koya na agilosi ni mate, “Mo kua ni takosova na bai ni dra!” Era a vakabauta na Kalou na Isireli, ka ra biuta kina na dra ni lami ni Lako Sivia me viribaiti ira mai vua na agilosi ni mate.
Na Lako Sivia e a imatai ni magiti vaKalou ka a vakarota ko Jiova me ra maroroya na Isireli. (Lako Yani 12:13-20.) E a kaya vei ira me ra dau cakava na magiti oqo me tawamudu, me ra dau vakananuma kina na veivueti ka na cakava vei ira. E daidai, eda kila ni ko Karisito, na noda Lako Sivia, e a vakamatei e na vukuda (1 Korinica 5:7). E kaukauwa cake mai na kaukauwa nei mate kei na ca, na dra ni Lami ni Kalou!
E na noqu a tekivu masumasuti Jiova me baleta na dra i Karisito, e a qai vakauqeti au me’u masu ka cabora na veika kece ka tu wavoliti au, vua na Tamana, na Luvena, kei na Yalo Tabu, e na vuku ni dra ni Lami. E a qai kaya vei au ni’u na raivotutaki ira na agilosi, e na nodra na siro mai lomalagi, ka na nodra ikaukau tiko mai na kauveilatai. Ni’u sa vakatekivu me’u cabora na veivale ni lotu, na veitikotiko, na veivale, na itaba gone, kei na veika tale e so, au a qai raici ira na agilosi. Ka kena ikuri, au a raica na dra ni biu tu e dela ni qele me vaka e dua na bai ni dra ni Lami, ka ra sega ni lako takosova rawa na yalo velavela. E dua na dina veisereki, e a qai vakatakila vei au na Kalou me baleta na bai ni dra.
E na veiyalayalati makawa vei ira na Isireli e na gauna makawa, e a yalataki vei ira na tamata, ni kevaka era talairawarawa ki na lawa, e na rokova na Kalou na Nona yalayala vei ira, ka na vakasaututaki ira (Nai Vakarua 28). Ia, kevaka era talaidredre ki na lawa, era na sota kaya na itotogi mai vua na Kalou. Ia vei keda na bula e daidai, e sa noda e dua na veiyalayalati vou ka uasivi cake:
Raica, sa kaya ko Jiova e na yaco na gauna, ka’u na cakava kina kei na mataqali ni Isireli kei na mataqali ni Juta e dua na veiyalayalati vou: e na sega ni vaka na veiyalayalati ka’u a cakava kei ira na nodra qase e na siga ka’u a taura kina na ligadra me’u tuberi ira mai na vanua ko Ijipita; ni ra sa vakacataka na Noqu veiyalayalati ko ya, ia koi Au ka’u sa watidra ga, sa kaya ko Jiova. Ia sa vakaoqo na veiyalayalati ka’u na cakava kei ira na mataqali ni Isireli; Ni sa oti na gauna ko ya, sa kaya ko Jiova, ka’u na tugana na Noqu vunau ki na lomadra, ka’u na vola talega ki na yalodra: ia ka’u na yaco me nodra Kalou, ka ra na yaco ko ira me ra Noqu tamata. (Jeremaia 31:31-33)
Ni raica na Kalou ni sa boroi tu na nomu bula e na dra, e na sabai iko ka taqomaki iko. Na bai ni dra, e bai ni veitaqomaki ka viribaiti ira era sa vakabauti Koya. Me vaka ga na kena a viribaiti ira na Isireli mai Ijipita, e vakakina ni na viribaiti iko na bai ni dra i Karisito, ka na taqomaki iko. Kevaka e sa doka vakalevu na Kalou na dra ka vakatakilakilataka tu na veikatuba ni Nona tamata talairawarawa, sa na qai vakacava na levu ni nona na doka ko Setani na bai ni dra ka vakatakilakilataka tu na nodra bula na luve ni Kalou, ni sa raica na dra ni Luve ni Kalou ka boroi tu e lomadra.
NA BAI NI DRA E CAKACAKA YACO
Na ivakaro ni Kalou me baleta na caka ni matai ni kana ni Lako Sivia, e a matata sara: “Ia mo dou vakaoqo ni dou sa kania; Me vauci na tolomudou, me vakaivava na yavamudou, ka me taura na ititoko na ligamudou; ia dou kania vakatotolo: ko ya na kana ni lako-sivia i Jiova: (Lako Yani 12:11).
E a sa lalawataka tu na Kalou na veivueti me baleti ira na Nona tamata, ka a sa nakita tu me cakava vakatotolo. E na nodra taqomaki mai na dra ka boroi tu e na katuba, ko ira era tiko e loma ni veivale oqori, era a kania na lewe ni lami vavi ka a dave mai kina na dra o ya. Era a kania me vaka era sa vakarau lako tiko e na dua na ilakolako balavu. E a nakita na Kalou me totolo na nodra vueti na Isireli, me vaka na totolo ni kena cici na liga ni mate, ni lako takosovi Ijipita.
E na loma ni nodra veivale na Isireli e na bogi o ya, au kila ni a sobuti ira tu e dua na vakacegu, yalo taqomaki kei na mamau ni yalo. Era sa kana ka mamau tu, ka ra sa dadabe tiko e na yalo e vakavakarau, ka ra sa daramaka tu na nodra ivava, ka tokara tu na nodra isulu ni lako. E na loma ni nodra veivale ka boroi tu e na dra, era a sa waraka tikoga na ivakaro mai vei Mosese, me ra sa biubiu ka lako.
Ia, e na loma ni nodra veivale na kai Ijipita, vei ira ka ra vakarau tiko me ra davo me ra vakacegu, e ka ni kidacala levu vei ira ni sa curu yani ko mate e na nodra veikatuba ka sega ni taqomaki tu. E kaya vei keda na iVola Tabu na veika e qai yaco:
A sa duri cake ko Fero e na bogi, kei ira kecega era qaravi koya, kei ira kecega na kai Ijipita; ka sa qai dua na tagi levu mai Ijipita; ni sa sega ni dua na vale sa sega ni mate kina e dua. A sa kacivi Mosese kei Eroni ko koya e na bogi, ka kaya, “Drau ia, drau lako tani mai vei ira na noqu tamata, koi kemudrau, kei ira na Isireli; ia ni lako, qaravi Jiova, me vaka ni a kaya: ni kauta talega na nomuni sipi, kei na nomuni pulumokau, me vaka na nomuni vosa, ia ni lako; ka mo ni vosa vakalougatataki au talega.” Ia ko ira na kai Ijipita era sa cikevi ira na tamata, me ra vakatalai ira vakusakusa sara yani e na vanua; ni ra sa kaya, “Eda na mate kecega.” (Lako Yani 12:30-33)
E na bai ni dra o ya, e a vu ni kena yaco na bula, ka sega na mate. Na kena boroi na dra e na nodra mata-ni-katuba na kai Iperiu, e a soli kina vei ira na bula. Kevaka e a sega na dra, ke ra a sotava talega na Isireli na lolosi ni nodra ulumatua, me vaka na nodra lolosi na kai Ijipita. Kevaka e a sega na dra, ke ra sa rairai lako na Isireli ki na ibulubulu me buluti ira na mate, ka ra sega ni lako ki na nodra Vanua Yalataki.
E na vuku ni dra i Jisu Karisito, na Lami ni Lako Sivia ni Kalou, eda sa vueti kina e daidai mai na ivalavala ca kei na mate. O ira ka ra sa vakabobulataki tu mai e na veigagadre ca vakayago ka vakayalo, me yacova na vanua era sa sega ni kunea kina e dua na iwali ni nodra leqa, era sa boroya na dra talei ni Lami ki lomadra, ka ra sa vakabulai, ka ra sa vakasinaiti e na veisereki e veivakurabuitaki.
E sa yaco na kauveilatai me katuba ki na dua na bula e vutucoqa e na veitaqomaki, veisereki kei na marau ni yalo. Au sa sureti iko e daidai, mo ciqomi Karisito ki na nomu bula, mo kunea kina na veitaqomaki e loma ni bai ni Nona dra.
UBIA E NA DRA
Au gadreva me’u tinia na iwase oqo e na ivakamacala ni balebale ni vosa, “ubia e na dra.” E sa vakaraitaka oti vei au na Kalou na bibi ni kauveilatai, na veiyalayalati ni dra, kei na veitaqomaki e sala vata mai. Na ibalebale ni vosa, “ubia e na dra”, e vutucoqa e na veika vakayalo ka vakalawa talega. E kena ibalebale, me kacivi sobu mai na veika mana e sa cakava na Karisito e na kauveilatai, me cakacaka yaco ki na dua na draki ni bula dredre, se vua e dua e gadreva na veivakabulai. Na iubi ni dra, e soli ni da vakabauta na Kalou, e na noda masu, kei na noda vakararavi ki na yalayala kece ni Kalou. Au sa vulica, ni da masulaki ira tiko na tamata, ka uqeta na yaloda na Kalou me da ubi ira e na dra, e dodonu me da kaya, “Au sa ubi iko e na dra i Jisu, na veiyalayalati ni Kalou!”
E sega ni dodonu me da maduataka na dra ni Lami. Ni da kaya ni da sa ubia e dua e na dra talei i Jisu, e kena ibalebale oqo ni da sa vakatoka me noda na yaga ni dra e a vakadavea, o koya ka rawa kina vei keda me da vakaivotavota e na veiyalayalati vou kei na Kalou. E kena ibalebale ni na rai sobu mai lomalagi na Kalou Cecere, ka na yadravi keda ka taqomaki keda talega. E kena ibalebale ni rawa me da masulaki ira na luveda, ka ubi ira e na dra ni veiyalayalati nei Jisu Karisito. Era sautaninini na tevoro ni ra rogoca na yaca i Jisu, ka ra dro tani mai na dra ni Lami.
Ni da veiubi e na dra, e soli vei keda na galala me da kaciva vakadoudou na kaukauwa kei na veimaroroi ni Kalou. Me vaka e kaya na iVola Tabu, eda, “sa doudou rawa me da curu ki na Loqi Tabu Sara e na vuku ni dra i Jisu, e na sala vou ka bula, o koya sa qai vakatara vei keda ko Koya, ia sa ka e curu kina nai lati, oqori na Yagona” (Iperiu 10:19-20).
Na kena ivakaraitaki oqo: eda rawa ni ubi keda vaka ikeda e na dra, e na gauna e tovolea kina ko Setani me vakatotogitaki keda me da nanuma lesu tale na noda ivalavala ca e liu ka sa boko oti. E na noda cakava oqo, e na kauta lesu mai kina ki na noda nanuma, kei na nanuma talega nei Setani, ni sa vosoti keda oti na Kalou e na vuku ni isoro nei Jisu kei na Nona dra. E kaya na Vosa ni Kalou, “Era sa rawai koya e na vuku ni dra ni Lami, kei na vuku ni vosa era sa tusanaka” (Vakatakila 12:11). Au vakabauta ni “vosa era sa tusanaka”, e kena ibalebale, na noda vakabauta na kena veirauti na kaukauwa ni dra.
E dua na tamata vakabauta ka kaciva na veiubi ni dra e na gauna ni leqa, se e na kabakoro mai ni meca, e sa kaciva tiko na kaukauwa kei na daulewa ni dra i Jisu. Ni da kaciva na veiubi ni dra e na masu, eda sa vakatusa ka vakadinadinataka tiko na kaukauwa veirawai ni isoro nei Jisu e na vukuda. Kevaka mo vakadruka na tevoro, e dodonu mo tutaka na dra ka vakatusa na kena kaukauwa! E na vica na iwase ka tarava, eda na dikeva na veisala matata e so, ni kena vakayagataki na dra ki na noda bula.
Back to Table of Contents
Ni qai sikova talega na website oqo:
http://kaukauwavuni.com/dranilami
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn eng_Latn fij_Latn zho_Hans